Републиканците заложиха на страха от „ радикалните “ демократи Основна теза на първия ден от конгреса на партията бяха обвиненията , че Джо Байдън ще промени радикално САЩ , обвинявайки несправедливо родината си в расизъм Американският президент Доналд Тръмп , както и останалите говорители в първия ден на конгреса на Републиканската партия , се опитаха да обрисуват една мрачна и на моменти дори апокалиптична картина на Америка при управлението на Демократическата партия . Ключова тема очаквано бе и справянето на Тръмп с коронавирусната пандемия . Държавният глава е силно критикуван за неуспеха си да се справи с вируса , който отне живота на над 177 000 души в САЩ . Една от основните причини бе съпротивата му срещу някои съвети на здравните власти като носенето на маска на обществени места . Тръмп зададе тона на събитието по - рано през деня с обръщение към делегатите в Шарлът , Северна Каролина , след като официално бе издигнат за кандидат на партията за президентските избори в края на годината . Републиканците обещаха вдъхновяващи и положителни послания за разлика от описания от тях мрачен конгрес на демократите . Но първата вечер от събитието бе белязано предимно от говорители , които даваха злокобни прогнози за страната , ако Джо Байдън поеме президентския пост . Един от ключовите говорители бе синът на президента Доналд Тръмп - младши , според когото баща му е бил наричан „ расист и ксенофоб “ заради спирането на пътуванията от Китай в опит да бъде предотвратено разпространението на вируса . „ Те ( демократите – бел . ред . ) поставиха политическата коректност преди сигурността и безопасността на американския народ “ , посочи той . Сред другите основни говорители на конгреса бе и бившата представителка на САЩ в ООН и спряганата за кандидат - президент през 2024 г . Ники Хейли . „ В по - голяма част от Демократичната партия сега е модерно да се казва , че Америка е расистка … Това е лъжа . Америка не е расистка държава “ , категорична бе тя . Сред останалите гости бяха също така медицински работници , които редом до Доналд Тръмп похвалиха справянето му с кризата . Също така изказване имаше и от Марк и Патриша Макклоски – двойката , на която бяха повдигнати криминални обвинения заради това , че са насочили огнестрелни оръжия срещу процесия протестиращи , преминаващи край дома им . „ Не бъркайте – независимо къде живеете , вашето семейство няма да има сигурност в Америка на радикалните демократи “ , заяви Патриша Макклоски . Първи за вечерта говори 26 - годишният Чарли Кърк , основател на консервативна младежка организация , който определи Тръмп като „ бодигард на западната цивилизация “ . „ Тръмп беше избран , за да защити нашите семейства от отмъстителната тълпа , която иска да унищожи начина ни на живот , нашите квартали , училища , църкви и ценности “ , заяви той , правейки също препратка към масовите протести в САЩ след убийството на афроамериканеца Джордж Флойд по - рано тази година . Първият ден от конгреса бе закрит от сенатор Тим Скот от Южна Каролина , единственият чернокож републиканец в Камарата на представителите . По думите му президентът е помогнал на афроамериканците в страната , като и той обвини демократите в радикални възгледи . „ Ние работим върху политики , докато радикалните демократи на Джо Байдън се опитват да трансформират за постоянно това , което означава да бъдеш американец “ , заяви Скот . „ Не бъркайте – Джо Байдън и Камала Харис искат културна революция – фундаментално различна Америка “ , предупреди той . Очаква се Тръмп официално да приеме номинацията си този четвъртък в реч от Белия дом – безпрецедентен избор на място за подобно изказване .